text: 'আইন না' মানায় বাড়ছে অগ্নিদুর্ঘটনা || Somoynews.tv
  ১৭-১২-২০১৯, ০০:১১
  'আইন না' মানায় বাড়ছে অগ্নিদুর্ঘটনা
  যেখানেই অপরিকল্পিত শিল্পকারখানা, সেখানেই জীবনের শঙ্কা; সম্প্রতি ঘটে যাওয়া অগ্নি দুর্ঘটনাগুলোই এর প্রমাণ। সংশ্লিষ্টরা বলছেন, আইন থাকলেও তা না মানা বা তদারকি না থাকায় দুর্ঘটনা বাড়ছে। কমপ্লায়েন্স না মেনে গড়ে ওঠা ছোট ছোট কারখানাগুলো এক সময় নিমতলীর মতো বড় দুর্ঘটনার কারণ হয়ে দাঁড়াবে।
  চুড়িহাট্টা- কেরানীগঞ্জ- গাজীপুর। শহর, শহরতলী কিংবা অজপাড়া গাঁ। জীবনের ঝুঁকি এড়ানোর উপায় নেই কোথাও। প্রতিটি অগ্নিকাণ্ডের তদন্ত প্রতিবেদনে কারণ হিসেবে উল্লেখ করা হয়, অবকাঠামোগত ত্রুটি, কাঁচামাল ও পণ্য গুদামজাত করতে নির্ধারিত তাপমাত্রা নিয়ন্ত্রণ না করা, অগ্নি নিরাপত্তার ব্যবস্থা না থাকা ও রক্ষণাবেক্ষণের অভাব। এরপরও অলি-গলিতে, বাড়ির নিচে, আবাসিক ভবনে গড়ে উঠছে অপরিকল্পিত শিল্পকারখানা।
  রসায়নবিদরা বলছেন অগ্নি নিরাপত্তা না থাকায় এসব কারখানায় যে রাসায়নিক বিক্রিয়া হয়, তার প্রভাবে শুধু শ্রমিক নয় পড়তে পারে স্থানীয়দের ওপরও।
  ঢাকা বিশ্ববিদ্যালয়ের ফলিত রসায়ন ও কেমিকৌশল বিভাগের শিক্ষক ড. মো. আসাদুজ্জামান বলেন, অগ্নিকাণ্ড যেখানে হয় সেখানকার বাতাসে অক্সিজেন কমে যায় এবং অন্যান্য ক্ষতিকর উপাদান বেড়ে যায়। যা মানুষের ওপর খারাপ প্রভাব ফেলে।
  নগর পরিকল্পনাবিদ মোবাশ্বের হোসেন বলেন, এসব কারখানার অনুমোদন কীভাবে দেয়া হয়? এসবের বিষয়ে আইন আছে, তাই পানিশমেন্ট শুরু করতে হলে ঘর থেকে শুরু করতে হবে।